Іс №2-17/15 ШЕШІМ

 ҚАЗАҚСТАН РЕСПУБЛИКАСЫ АТЫНАН

12 ақпан 2015 жыл. Қостанай қаласы

Қостанай облысының кәмелетке толмағандар істері жөніндегі мамандандырылған ауданаралық сотының судьясы А.М.Жәнібекованың төрағалық етуімен, сот хатшылығына А. Хасенованы ала отырып, Қостанай қалалық прокурорының көмекшісі Г. Кушерованың, Арқалық қаласының Білім бөлімінің қорғаншы және қамқоршы органының өкілі Ж.К.Бирмагамбетованың, өтініш беруші Ә қатысуымен соттың ғимаратында жабық сот отырысында Ә кәмелетке толмаған баланы асырап алу туралы арызын қарап,

 АНЫҚТАДЫ:

Өтініш беруші Ә сотқа кәмелетке толмаған 18 қазанда 2012 жылы туған Б асырап алу жөнінде арызымен жүгінді. Өзі тұрмыста жоқ, бала асырап алуына барлық тұрмыстық, моральдық және материалдық мүмкіншілігі бар екендігін көрсетті. Ол ұл баланы асырап алуына, оған абыройлы тәрбие мен білім беруіне, жан-жақты дамуына және оған болашақта психологиялық зиян сезінбейтіндей қамқорлық жасауына өзінің материалдық жағдайы, денсаулығы қолайлы деп есептейді. Өтініш беруші бұрын сотталмаған, психиатриялық және наркологиялық клиникаларда тіркеуде тұрмайды.

 Сотта өтініш беруші Ә өз талабын қолдап, тұрмыста жоғын көрсетті. Енді, 18 қазанда 2012 жылы туылған Б, туған сінлісінің К, асырап алғысы келеді. Бала онымен бірге туғаннан бері және 2012 жылдан бері қорғаншы болып тағайындалған, өтініш берушіні ана ретінде қабылдайды. Семьяда қарым-қатынастары жақсы, сондықтан баланы асырап алуды шешіп, соттан өтінішін қанағаттандыруды, асырап алатын баланың туу туралы акт жазбасына өзгерістер енгізіп, баланың анасы ретінде өзін көрсетуді, баланың аты, тегі, туған жері, туған күні, жылы,әкесінің аты өзгеріссіз қалдырылыуын сұрады.

Сот мәжілісінде Арқалық қаласы Білім бөлімінің қорғаншы және қамқоршы органының өкілі Ттұрмыстық жағдайларын тексеру актісіне сәйкес, өтініш беруші тұрғылықты орны бойынша жақсы отбасы ретінде мінезделеді, баланы асырап-бағуға барлық жағдай жасалғанын мәлімдеді.

 Баланың биологиялық анасы Б баланы асырап алуға келісімін беріп, сотқа істі өзінің қатысуынсыз қарау жөнінде және туу туралы акт жазбасына өзгертулерді енгізуге қарсылығы жоқ екенін туралы арыз түсті.

Сот өтініш берушіні, қорғаншы және қамқоршы органының өкілін, прокурордың баланы асырап алу туралы өтінішті қанағаттандыру қажет деген қорытындысын тыңдап, іс материалдарын зерттеп, Ә кәмелетке толмаған Б асырап алу туралы арызы келесі негізінде қанағаттандыруға жатады деп санайды.

 «Баланың құқықтары туралы» Қазақстан Республикасы Заңының 21 және 28 баптарына сәйкес әрбір бала отбасында өмір сүруге және тәрбиеленуге құқылы, тәрбиелеу үшін жағдайлар жасау мақсатында ата-анасының қамқорлығынсыз қалған бала Қазақстан Республикасының заңдарында белгіленген тәртіппен асырап алуға берілуі мүмкін.

 Қазақстан Республикасы «Неке (ерлі-зайыптылық) және отбасы туралы Кодексінің (әрі қарай-Кодекс ) 84-бабына сәйкес тууы осы Кодексте белгіленген тәртіппен тіркелген және толық тән саулығы, психикалық, рухани және адамгершілік жағынан дамуын қамтамасыз ету мүмкіндіктері ескеріле отырып, кәмелетке толмаған балаларға қатысты тек қана солардың мүддесінде асырап алуға жол беріледі.

Кодекстің 85-бабының 1-тармағында «Қазақстан Республикасының аумағында тұрақты тұратын, балаларды асырап алуға тілек білдірген Қазақстан Республикасының азаматтары баланы жеке өзі таңдауға, онымен кемінде екі апта тікелей қатынасуға, баланың тұратын жері бойынша қорғаншылық немесе қамқоршылық жөніндегі функцияларды жүзеге асыратын органға баланы асырап алуға тілек білдіргені туралы жазбаша өтініш беруге, сондай-ақ тұрғын үй жағдайларын тексеріп-қарау актісін, жиынтық табыс мөлшері, отбасы жағдайы, денсаулық жағдайы туралы, сотталмағандығы туралы анықтамалар ұсынуға міндетті» деп көрсетілген.

Кодекстің 93-бабының 1, 2 тармақтарына сәйкес егер ата-ана құқықтарынан айырылмаған болса, баланы асырап алу үшін оның ата-аналарының келісімі қажет. Бала асырап алуға ата-аналардың келісімі нотариалды куәландырылған немесе ата-анасының қамқорлығынсыз қалған бала тұратын ұйымның басшысы не бала асырап алған жердегі немесе ата-аналар тұратын жердегі қорғаншылық немесе қамқоршылық жөніндегі функцияларды жүзеге асыратын орган растаған өтініште көрсетілуге тиіс, сондай-ақ бала асырап алу ісін жүргізу кезінде сотта тікелей білдірілуі мүмкін. Аталған баптың 3-тармағында «ата-аналар нақты адамның не нақты адамды көрсетпей-ақ бала асырап алуына келісім беруі мүмкін. Қорғаншылық немесе қамқоршылық жөніндегі функцияларды жүзеге асыратын органдар сотқа бала асырап алудың баланың мүдделеріне сай келетіндігі туралы қорытындыны ұсынады» деп көрсетілген.

 18 қазанда 2012 жылы туған Б 2012 жылы 25 қазанда № 10-236-12- 0000759 туу туралы акт жазбасына сәйкес баланың анасы ретінде К №4 нысан анықтамасына сәйкес әкесі туралы мәліметтер шешесінің қалауы бойынша жазылған.

 Әкелінген анықтамаларға сәйкес, өтініш беруші тұрақты жұмыс орны және еңбек ақымен қамтамасыз етілген. Ә екі бөлмелі пәтерде тұрады.

 2014 жылы 02 желтоқсанында тұрмыстық жағдайын тексеру бойынша актісіне сәйкес өтініш берушінің тұрғылықты орны санитарлық-гигиеналық және этикалық нормаларға сәйкес келеді, баланың тұруына барлық жағдай жасалған. Отбасында қарым-қатынасы оң жағынан мінезделеді.

 Арқалық қаласы Білім бөлімінің қорғаншы және қамқоршы органының бала асырап алу негізі туралы қорытындысына сәйкес, кәмелетке толмаған Б Ә асырап алуы баланың мүддесімен сәйкес келеді және өтініш иесі асырап алған баланы тәрбиелеу мен бағуға психологиялық, материалдық жағынан және баланы одан әрі болашақта қамтамасыз етуге дайын.

Өтініш беруші Ә медициналық куәліктерден көрініп тұрғандай денсаулығы бойынша аналық құқығын жүзеге асыра алады, Кодекстің 91- бабы 2-тармағы 1-13) тармақшаларында көрсетілген тұлғаларға жатпайды, соттылығы жоқ. Іс құжаттарынан көрініп тұрғандай өтініш беруші жақсы жағынан мінезделінеді. Сондай-ақ, ұсынылған құжаттар оның материалдық жағынан қамтамасыз етілгенін және баланы асырауына мүмкіншілігі бар екендігін көрсетеді.

Осылайша, істің мән-жайын ескере отырып, сот өтініш берушінің баланы асырап алу туралы талабын қанағаттандыру мүмкін деп есептейді. Жанұя тұрақты, қамтамасыз етілген, жоғары рухани және адамгершілік тұрғыда дамыған, сот баланың отбасында дұрыс өсіп жетілуіне барлық жағдайлар жасалады деп санайды.

 «Соттың бала асырап алу туралы істерді қарау кезінде неке және отбасы туралы заңнаманы қолдануының кейбір мәселелері туралы» Қазақстан Республикасы Жоғарғы Сотының 2000 жылғы 22 желтоқсанындағы № 17 Нормативтік қаулысына сәйкес асырап алу туралы талапты тиісінші қарай отырып сот арызданушының асырап алу мүмкіндігін теріске шығаратын негіздердің жоқтығы туралы мәселені талқылап алуы қажет. Кодекстін 92 бабындағы талапқа сәйкес бала асырап алушы мен асырап алынушы баланың жас айырмасы кем дегенде 16 жас болуға және 45 жастан аспауға тиіс. Сот дәлелді деп таныған себептері бойынша (туыстық қарым-қатынаста болуы немесе баланың оны асырап алатын адамға бауыр басып, оны өзінің ата-анасы деп есептеуі және т.б.) жас айырмасын қысқартуға немесе ұлғайтуы мүмкін.

 Сот баланың өсіп жетуіне жанұяның толық болғаны, сонымен қатар – баланың анасымен туыстық қарым-қатынаста болуы, екі жылдан аса қамқорлығында тұрып жатқаның, баланың оған бауыр басқаның, оны анасы ретінде санауын, білім бөлімінің қорғаншы және қамқоршы органының тұрмыстық жағдайының тексеру актісі бойынша өтініш берушінің тұрғылықты орыны бойынша жақсы отбасы ретінде мінезделетінің, баланы асырап -бағуға барлық жағдай барын есепке алып, жоғарда көрсетілген себептерді дәлелді деп танып, алдымен жасы кәмелетке толмаған баланың мүддесін ескере отыра, асырап алушы мен асырап алынушының жас айырмасын 49 жас 20 күнге ұзарту мүмкін деп санайды.

Кодекстің 99-бабына сәйкес «бала асырап алушылардың өтініші бойынша сот туу туралы актілер жазбалары кітабына оларды өздері асырап алған баланың ата-аналары ретінде жазу туралы шешім қабылдайды. Мұндай жазбаның қажеттілігі соттың бала асырап алу туралы шешімінде міндетті түрде көрсетіледі».

Сондықтан, сот өтініш берушінің тілегі бойынша баланың туу туралы акт жазбасына келесі өзгерісті енгізуді: асырап алынған баланың анасы ретінде Ә көрсетуге болады деп есептейді. Баланың тегі, аты,туған жері, туған күні, жылы, әкесінің аты өзгеріссіз қалдыруға жатады.

Қазақстан Республикасы «Неке (ерлі- зайыптылық) және отбасы туралы» Кодекстің 84, 93, 97- 99-баптарын, АІЖК-тің 217-219, 221, 235, 317-4, 317-5, 334 баптарын басшылыққа ала отырып, сот

 ШЕШІМ ЕТТІ:

 Ә бала асырап алу туралы арызы қанағаттандырылсын.

 Ә кәмелетке толмаған 2012 жылы 18 қазанда туылған Б асырап алуына рұқсат етілсін.

 2012 жылы 18 қазанда туылған Б 2012 жылы 25 қазанындағы № 10-236-12- 0000759 туу туралы акт жазбасына келесі өзгерістер енгізілсін: анасы ретінде Қазақстан Республикасының азаматы, ұлты-қазақ, Қызылорда облысында 1963 жылы 07 қарашада туылған Ә жазылсын. Тегі, аты, туған жері, туған күні, жылы, әкесінің аты өзгеріссіз қалдырылсын.

АХАЖ органдары баланы асырап алуды мемлекеттік тіркеу және туу туралы актілер жазбалары кітаптарында тиісті жазбаларды жүргізуге міндеттелсін.

Шешімге келіспеген жағдайда Қостанай облыстық сотына Қостанай облысының кәмелетке толмағандар істері жөніндегі мамандандырылған соты арқылы сот шешімінің көшірмесін алғаннан 15 күн ішінде шағым немесе наразылық білдіруге болады.

Судья А.М. Жәнібекова

Көшірмесі дұрыс

Судья А.М. Жәнібекова